I denne bog følger vi igen Tengel og Silje. De har nu i nogle år levet i Isfolkets dal, som ligger afsides og uden kontakt til omverdenen. Tengel og Silje længes ud, men har dog affundet sig med at de er i sikkerhed her. De nyder deres tre børn, Sol, Dag og deres egen datter Liv. Sol er ligesom Tengel en af Isfolkets ramte, og hun har overnaturlige evner. Sol tilbringer mere og mere tid sammen med den gamle og onde heks Hanna til Tengel og Siljes store bekymring. Men katastrofen truer, Heming Fogeddræber er igen kommet i vanskeligheder og i forsøg på at redde sit eget skind, sladrer han om Isfolkets hemmelige tilholdssted. Heldigvis når Tengel og hans nærmeste familie at flygte, da soldaterne tropper op for at brænde Isfolket og deres boliger af. Vi følger nu den lille familie og deres trængsler med at overleve fattigdom og undgå tilfangetagelse.